དངུལ་ཆུ་དྷརྨ་བྷ་དྲ་

དངུལ་ཆུ་དྷརྨ་བྷ་དྲ།    
དངུལ་ཆུ་དྷརྨ་བྷ་དྲའམ་བླ་མ་ཆོས་བཟང་མཆོག་ནི་གཙང་གཡས་རུའི་ཆ་རོང་སྟོད་ཕྱུག་མོའི་
ཡུལ་དུ་ཡབ་བཀྲ་ཤིས་དཔལ་འབྱོར་དང་ཡུམ་མཁའ་འགྲོ་དཔལ་སྐྱིད་གཉིས་ཀྱི་སྲས་སུ་རབ་
བྱུང་བཅུ་གསུམ་པའི་ཆུ་འབྲུག ( ༡༧༧༢ )ལོར་སྐུ་འཁྲུངས།   དགུང་ལོ་བཅུ་གཅིག་པར་སྐུ་ཞང་
རྒན་པོ་ལྟ་བུ་ཞེས་པ་ལས་ཡི་གེ་འབྲི་ཀློག་སྦྱོང་བའི་དབུ་བརྩམས།   ཁྱིམ་ཚང་ཤིན་ཏུ་དབུལ་
པོ་ཡིན་པས་ར་ལུག་འཚོ་རྫིའི་ཞོར་རྡོ་ལེབ་ངོས་འཇམ་དང་ས་གཞི་ངོས་སྙོམས་སོགས་ལ་ཡི་གེ་
འབྲི་སྦྱོང་གིས་འཛུབ་རྩེ་ཐེངས་མང་བརྡོལ་ཀྱང་ཇི་མི་སྙམ་པར་རྒྱུན་འཁྱོངས་མཛད་དེ་ཡུན་མི་རིང་བར་དབུ་ཆེན་དབུ་ཆུང་འབྲི་ཀློག་ལ་ཐོགས་པ་མེད་པར་གྱུར།   དགུང་ལོ་བཅུ་བཞི་པ་
རབ་བྱུངབཅུ་གསུམ་པའི་ཤིང་སྦྲུལ(༡༧༨༥ ) ལོར་བཀྲ་ཤིས་དགེ་འཕེལ་གླིང་དུ་ཕེབས་ནས་སློབ་
དཔོན་བློ་བཟང་རྒྱལ་མཚན་གྱི་སྐུ་དྲུང་དུ་དབུ་སྐྲའི་གཙུག་ཕུད་འབུལ་བཞེས་ཀྱིས་གྲྭ་བཙུན་
མཛད།   མཚན་བློ་བཟང་ཚེ་རིང་ཞེས་གསོལ།   ལོ་དེར་མཁས་ཆེན་ངག་དབང་རྡོ་རྗེའི་
དྲུང་དུ་དགེ་བསྙེན་དང་དགེ་ཚུལ་གྱི་སྡོམ་པ་རིམ་བཞིན་བཞེས།   སྐབས་དེར་སྐུ་ཆས་ཤིན་ཏུ་
ཞན་མོད་ཚོགས་པ་ནས་འགྱེད་ཆུང་རེ་རྙེད་ནའང་དཔེ་ཆ་བླུ་བ་སོགས་མཛད་ནས་རང་གི་
འཚོ་བ་ངན་ངོན་ཁོ་ནར་བསྟེན།   དགུང་ལོ་བཅོ་བརྒྱད་ཐོག་གཅེན་པོ་རྟ་མགྲིན་དབང་རྒྱལ་
དུས་ལས་འདས་པ་དང་།   བཅུ་དགུ་པའི་ཐོག་མ་ཡུམ་དང་སྲུ་མོ་གཉིས་ཀྱང་སྔ་རྟིང་དུ་
འདས་པས་ཐུགས་སྐྱོ་ཚད་མེད་འཁྲུངས་ཏེ་དབེན་གནས་དངུལ་ཆུ་རི་ཁྲོད་དུ་ཕེབས་ནས་སྒྲུབ་
པ་ཉམས་ལེན་མཛད།   ལོ་དེར་སློབ་དཔོན་ཡེ་ཤེས་དཔལ་གྲུབ་ཀྱི་དྲུང་ནས་དགེ་སློང་གི་
སྡོམ་པ་མནོས།   དགུང་ལོ་ཉེར་གཅིག་པར་བློ་བཟང་སྐལ་བཟང་ཆོས་རྒྱལ་སློབ་དཔོན་དུ་
བསྟེན་ནས་བཀའ་ཆོས་མང་དུ་གསན།   དགུང་ལོ་ཉེར་གཉིས་ནས་སོ་གཉིས་པར་ལོ་ངོ་
བཅུའི་རིང་བཀྲས་ལྷུན་དགོན་དུ་ཐེངས་མང་ཕེབས་ཏེ་འབྲོང་རྩེ་བློ་བཟང་ཚུལ་ཁྲིམས།   
གུ་གེ་ཡོངས་འཛིན་བློ་བཟང་བསྟན་འཛིན།   གྲུབ་དབང་སྐལ་བཟང་ཆོས་རྒྱལ་སོགས་སློབ་
དཔོན་མཁས་ཆེན་མང་པོ་ལས་ཟབ་ཆོས་དུ་མ་གསན།   ཁྱད་པར་དུ་རྗེ་དྲུང་བློ་བཟང་དགེ་
འདུན་གྱི་སྐུ་དྲུང་དུ་སྒྲ་དང་།   སྙན་ངག   སུམ་རྟགས།   མངོན་བརྗོད།  སྡེབ་སྦྱོར་ལེགས་
པར་གསན་སྦྱོང་མཛད།   མཁས་གྲུབ་ཀྱི་གྲགས་པ་ཀུན་ཏུ་ཁྱབ་པར་གྱུར།   དགུང་ལོ་སོ་ལྔ་
ནས་སྒྲུབ་པ་ཉམས་ལེན་གཙོ་བོར་མཛད།   དེ་ནས་བཟུང་དགུང་ལོ་བརྒྱད་ཅུའི་བར་གྲུ་
འཛིན་དུ་འཆད་ཉན་མཛད་པར་ཐེངས་འགའ་ཕེབས་པ་མ་གཏོགས་དུ་ཕལ་ཆེ་བར་དངུལ་
ཆུའི་རི་ཁྲོད་དུ་སྒྲུབ་པ་ཁོ་ནས་དུས་འདའ་བར་མཛད།   སྐུ་ཚེ་ཧྲིལ་པོ་བསྟན་འགྲོའི་དོན་
འབའ་ཞིག་ལ་གཞོལ་ནས།  སློབ་མ་མཁན་ཆེན་ངག་དབང་སྙན་གྲགས་དང་།   རི་སྦུག་སྤྲུལ་
སྐུ་བློ་གསལ་བསྟན་སྐྱོང་།   བདེ་ཆེན་སྤྲུལ་སྐུ་བློ་བཟང་ཚུལ་ཁྲིམས་སོགས་སྐྱེས་ཆེན་དམ་པ་
མང་དུ་བྱུང་།   བཀའ་ཆོས་ཀྱང་མང་དག་མཛད་པ་སྟེ།   << འཇིགས་བྱེད་བཅུ་གསུམ་མའི་
བསྙེན་ཡིག་མཁས་གྲུབ་དགོངས་འདུས >>   << གྲུབ་རྒྱལ་ལུགས་ཀྱི་ཚེ་དཔག་མེད་ལྷ་གཅིག་
གི་དབང་སྐུར་ཚུལ >>   << སྨྱུང་གནས་ཀྱི་ཆོ་ག་བསྡུས་པའི་ཁྲིད་ཡིག་གྲུབ་བརྙེས་དཔལ་
མོའི་དགོངས་རྒྱན >>   << དཔལ་རྡོ་རྗེ་སེམས་དཔའི་སྒོམ་བཟླས་དག་བྱེད་བདུད་རྩིའི་བུམ་
བཟང >>   << རྟེན་འབྲེལ་བསྟོད་པའི་ཚིག་དོན་ཉུང་ངུར་བཀྲོལ་བ་ཟབ་དོན་ལྟ་བའི་འདྲེན་
བྱེད >>   << ཡི་དམ་སྒྲུབ་ཐབས་ཀྱི་རིམ་པ་ཕྱོགས་གཅིག་ཏུ་བསྒྲིགས་པ >>  << མངོན་
བརྗོད་ཀྱི་བསྟན་བཅོས་རྒྱ་མཚོའི་ཆུ་ཐིགས >>   << གྲངས་ཀྱི་མངོན་བརྗོད་ཀྱི་རྣམ་བཤད >>
<< སྙན་ངག་མེ་ལོང་གི་ནང་ནས་གབ་ཚིག་གི་སྙན་ངག་ལོགས་སུ་བཀོལ་ཏེ་བཤད་པ >>
<< ཡིག་བསྐུར་རྣམ་བཞག་མདོན་བསྡུས >>   << བློ་སྦྱོང་དོན་བདུན་མའི་ཟིན་བྲིས་རྒྱལ་
སྲས་སྙིང་ནོར >> སོགས་པོ་ཏི་བཅུ་ཙམ་བཞུགས།   དགུང་གྲངས་བརྒྱད་ཅུ་ལ་ཕེབས་པ་རབ་
བྱུང་བཅུ་བཞི་པའི་ལྕགས་ཕག (༡༨༥༡ ) ལོར་དངུལ་ཆུ་རི་ཁྲོད་དུ་དགོངས་པ་ཆོས་དབྱིངས་སུ་
ཐིམ།

༼དུང་དཀར་ཚིག་མཛོད་ཆེན་མོ་༽ནས་བཏུས།
Category:དུང་དཀར་ཚིག་མཛོད་ཆེན་མོ་